次韵文潛憶楊翰林元素家淮上夜飲作
作者：晁補之
朝代：宋

paragraphs: 老人得坐安若山，畏寒縮頸衣裘間。
不如公子擁樽酒，詩材春亂詞濤翻。
想見楊家美人出，玉面朱唇映琴瑟。
冰船著炬光照淮，雪亂風筵飲方逸。
只今愁坐私自憐，寒書凍硯塵滿前。
人生何者非昨夢，還如歸去散花天。
老人已復形槁木，真幻那知然不然。
蚓鳴小鼎藜羹熟，閉眼圓蒲不是禪。